b'\n_START_ARTICLE_\nKaarlo Anttinen\n_START_PARAGRAPH_\nKaarlo Erkki Kustavi Anttinen (synt. Andersin, 10. maaliskuuta 1915 Kuopio \xe2\x80\x93 21. kes\xc3\xa4kuuta 2005 Kankaanp\xc3\xa4\xc3\xa4) oli suomalainen ratsastaja ja upseeri._NEWLINE_Kuopion Lyseosta ylioppilaaksi vuonna 1935 kirjoittanut Anttinen valmistui upseeriksi 1938 ja palveli sen j\xc3\xa4lkeen Mikkeliss\xc3\xa4 Kentt\xc3\xa4tykist\xc3\xb6rykmentti 3:ssa sek\xc3\xa4 Ratsastavassa patterissa, jonka riveiss\xc3\xa4 h\xc3\xa4n osallistui talvisotaan. Jatkosodassa Anttinen toimi aluksi Ratsastavan patterin p\xc3\xa4\xc3\xa4llikk\xc3\xb6n\xc3\xa4 It\xc3\xa4-Karjalassa 1941\xe2\x80\x931942 ja sen j\xc3\xa4lkeen Kevyt patteristo 12 komentajana. Rauhan tultua h\xc3\xa4n palveli muun muassa Yp\xc3\xa4j\xc3\xa4lla Hevoshuoltokoulussa sek\xc3\xa4 my\xc3\xb6hemmin P\xc3\xa4\xc3\xa4esikunnassa komentotoimiston p\xc3\xa4\xc3\xa4llikk\xc3\xb6n\xc3\xa4, josta teht\xc3\xa4v\xc3\xa4st\xc3\xa4 Anttinen j\xc3\xa4i el\xc3\xa4kkeelle vuonna 1965 everstiluutnanttina._NEWLINE_Anttinen oli 1950-luvulla Suomen parhaita kentt\xc3\xa4ratsastajia. H\xc3\xa4n osallistui Locarno-ratsunsa kanssa vuoden 1956 kes\xc3\xa4olympialaisten Tukholmassa j\xc3\xa4rjestettyihin ratsastuskilpailuihin mutta joutui keskeytt\xc3\xa4m\xc3\xa4\xc3\xa4n sek\xc3\xa4 kentt\xc3\xa4ratsastuksen yksil\xc3\xb6- ett\xc3\xa4 joukkuekisan. _NEWLINE_Armeijan palveluksesta erottuaan Anttinen toimi aluksi Suomen Ravirenkaan puheenjohtajana sek\xc3\xa4 my\xc3\xb6hemmin sen seuraajaksi perustetun Suomen Hippoksen ensimm\xc3\xa4isen\xc3\xa4 toimitusjohtajana yhdess\xc3\xa4 Yrj\xc3\xb6 Heiskasen kanssa vuosina 1973\xe2\x80\x931974. H\xc3\xa4net tunnettiin my\xc3\xb6s ravihevosten kasvattajana. Anttinen oli Suomen Hippoksen kunniaj\xc3\xa4sen kuolemaansa saakka.'